钦定古今图书集成/理学汇编/学行典/第011卷 > 何塘阴阳管见 > 《第六章》
## 钦定古今图书集成/理学汇编/学行典/第011卷 > 何塘阴阳管见 > 《第六章》

或曰：“天地水火，恐未足以尽造化之蕴，不如以阴阳
统之。”予窃以为阴阳者，虚名也；天地水火者，实体也，
二而一者也。谓天地水火未足以尽造化之蕴，此特
未之察耳。盖人知水之为水，而不知寒凉润泽皆水
也；人知火之为火，而不知温热光明皆火也。天宰之
以神，地载之以形，水火二者，交会变化于其间，万物
由是而生，由是而死，造化之能事毕矣。自此之外，岂
复有馀蕴乎。